- Թեև ԵՊՀ-ում սովորել եմ գերազանց, բայց առանձնապես ակտիվ գործունեություն չեմ իրականացրել։ Ավարտելուց հետո սկսեցի ակտիվորեն մասնակցել գիտաժողովների: Սկզբում որպես պարզապես մասնակից էի, ապա նաև տարբեր միջոցառումների կազմակերպիչ։ Վստահաբար կարող եմ նշել, որ հատկանշական հաջողություններս սկսվել են 2013 թվականի սեպտեմբերից, երբ մասնակցեցի Երևանում կազմակերպված «IONS-2013» խորագրով միջազգային երիտասարդական գիտաժողովին։ Հաղթեցի «Լավագույն պոստեր» մրցանակը, որը նոր խթան էր ինձ համար։ Սկսեցի հավատալ ինքս իմ ուժերին և հայտ ներկայացրի «ICTP»-ի կողմից կազմակերպվող (International Center of Theoretical Physics) 2014 թվականի փետրվարի 4-21 կայանալիք ձմեռային դպրոցին մասնակցելու համար։ Ի ուրախություն ինձ՝ հայտս ընդունվեց, և արդեն փետրվարին մեկնեցի Իտալիա, որտեղ ներկայացրի ծավալած աշխատանքս։ Այդ նույն դպրոցին ներկա էր նաև իմ ապագա ղեկավար, պրոֆեսոր Լորենցո Պավեզին, ով նկատելով իմ հետաքրքրությունը «Silicon Photonics»-ի և, առհասարակ, ֆոտոնիկայի հանդեպ, առաջարկեց ասպիրանտուրայի հայտ ներկայացնել։ Հետևեցի նրա խորհրդին, և իտալացի ուսանողների հետ հավասար հիմունքներով քննություններ հանձնելով՝ ընդունվեցի Տրենտոյի համալսարանի ֆիզիկայի ֆակուլտետ։